
Tisztelt Képviselő-testület!

Tárgy:	
A Musica Hermina Közérdekű Alapítvány támogatási kérelmének elbírálása

I. Előzmények
A Musica Hermina Közérdekű Alapítvány támogatási kérelemmel fordult az Önkormányzathoz (1. melléklet), melyben a Zuglói Önkormányzat anyagi segítségét kérte a 2019. évi Vajdahunyadvári Nyári Zenei Fesztivál megrendezéséhez. 

A kérelemhez mellékelt kimutatás szerint a támogatási összeg az alábbi célra kerülne felhasználásra:
· MÁV Szimfonikus Zenekar- Beethoven Est- Szólista tiszteletdíja, 200.000,-Ft összegben;
· Magyar Virtuózok - Emberi örömök és viszontagságok- Karmester tiszteletdíja, 450.000,-Ft összegben;
· Illényi Katica koncertje- Nyár, tangó, szerelem- Zenekar tiszteletdíja 750.000,-Ft összegben;
· Sabbathsong Klezmer Band- Ez is klezmer, az is klezmer- Zenekar tiszteletdíja 600.000,-Ft összegben.

A zenei fesztivál helyszíne a Városligetben található Vajdahunyadvár. Az Alapítvány 1991 óta rendez hangversenyeket a Vajdahunyadvárban, melynek során a magyarországi zenei élet jelentős szólistái, zenekarai léptek fel. A fesztivál Budapest és ezen belül Zugló zenei életének is egyik meghatározó kulturális programjává vált az évtizedek során, ugyanakkor Európában is egyedülálló programról van szó.  Az Alapítvány koncepciója kezdetektől fogva az, hogy a hangversenyek szereplőinek, műsorának összeállításában egy minőségi, a nyár és a helyszín hangulatához illeszkedő program kerüljön megvalósításra. Az idei fellépők között szerepel például a MÁV Szimfonikus Zenekar, a 100 tagú Cigányzenekar, a Budapest Bár. 

A tavalyi évben kapott támogatásával az Alapítvány elszámolt. 
Az Alapítvány a koncertekre a korábbi évek gyakorlatához hasonlóan az Önkormányzat részére igény szerint jegyet biztosít. 

II. Vélemények
Budapest Főváros XIV. Kerület Zugló Önkormányzata Képviselő-testületének az önkormányzat által államháztartáson kívülre nyújtott forrás átadásáról és államháztartáson kívüli forrás átvételéről szóló 6/2015. (III. 3.) önkormányzati rendeletének (a továbbiakban: Rendelet) 4. §-a alapján támogatás a Képviselő-testület, vagy a bizottságok határozata, valamint a polgármester egyedi döntése alapján a rendeletben szabályozottak szerint támogatási igény alapján nyújtható. A támogatási igény formája lehet pályázat vagy kérelem.

A Rendelet 18. § (2) bekezdés szerint egyedi kérelemre történő támogatás nyújtása különösen az alábbi célok támogatására történhet:
a) önkormányzat közfeladata ellátását segítő tevékenység,
b) kerület, a lakosság érdekében végzett olyan tevékenység, amely Budapest XIV. kerületben fejti ki hatását,
c) környezetvédelem, környezeti tudatosság növelése,
d) állampolgári tudatosság, aktivitás és önszerveződés növelése,
e) a társadalmi megbékélés elősegítése,
f) a szociálisan hátrányos helyzetűek támogatása,
g) egyházi, hitéleti tevékenység,
h) kultúra, sport, szabadidő, egészséges életmód támogatása,
i) kerületi értékek megőrzését szolgáló civil kezdeményezések támogatása vagy
j) civil szervezetek működésének, tevékenységük fejlesztésének támogatása.

Ugyanakkor támogatás egyedi kérelemre abban az esetben nyújtható, ha az egyedi kérelem benyújtásakor vagy hiánypótlást követően megfelel a Rendelet 9. § (2) és (3) bekezdésben foglalt feltételeknek, tehát a kérelemnek tartalmaznia kell:
a) természetes személy kérelmező esetén nevét, anyja nevét, születési helyét, idejét, lakóhelyét, jogi személy vagy jogi személyiség nélküli gazdálkodó szervezet esetén nevét, székhelyét, nyilvántartásba vételi számát, adószámát,
b) a támogatási cél pontos és részletes megjelölését dokumentumokkal igazoltan,
c) igényelt támogatás összegét és
d) nyilatkozatot arra vonatkozóan, hogy nincsen köztartozása.

A kérelem mellé csatolni kell
a) nyilatkozatot a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, és érintettség fennállásáról, vagy hiányáról a Rendelet 1. melléklete szerinti formanyomtatványon,
b) közzétételi kérelmet a közpénzekből nyújtott támogatások átláthatóságáról szóló 2007. évi CLXXXI. törvény 8. § (1) bekezdés szerinti érintettségről,
c) jogi személyeknek és jogi személyiséggel nem rendelkező szervezeteknek átláthatósági nyilatkozatot a 2. melléklet szerinti formanyomtatványon és
d) a jogi személynek és a jogi személyiséggel nem rendelkező szervezetnek a létesítő okiratának vagy a nyilvántartásba vételét igazoló okiratának a támogatási igény benyújtásakor hatályos egyszerű másolatát,
e) a támogatás felhasználásának költségvetési tervét.

A Musica Hermina Közérdekű Alapítvány kérelme megfelel a Rendeletben meghatározott tartalmi és formai követelményeknek.
A Magyarország helyi önkormányzatairól szóló 2011. évi CLXXXIX. törvény 42.§ 4. pontja alapján a Képviselő-testület hatásköréből alapítványi forrás átvétele és átadása nem ruházható át. 
A Rendelet 7. § (1) bekezdés a) pontja értelmében támogatás abban az esetben biztosítható amennyiben az önkormányzat mindenkori költségvetési rendeletének előirányzatai között a támogatás fedezete biztosított. A támogatás fedezete a Polgármesteri keret terhére biztosítható.

Jogi Osztály véleménye: Az előterjesztésben közölt adatok, egyéb információk alapján  az előterjesztéshez jogi észrevételt nem tesz.


III. Bizottsági vélemények

Az előterjesztést a Köznevelési, Kulturális, Ifjúsági és Sport Bizottság júniusi rendes ülésén tárgyalja.


IV. Döntési javaslat 
 
Budapest Főváros XIV. Kerület Zugló Önkormányzat Képviselő-testülete
……../2019. (    ) önkormányzati határozata
A Musica Hermina Közérdekű Alapítvány támogatási kérelmének elbírálásáról

Budapest Főváros XIV. Kerület Zugló Önkormányzat Képviselő-testülete a Musica Hermina Közérdekű Alapítvány részére a 2019. évi Vajdahunyadvári Nyári Zenei Fesztivál megvalósításához 2.000.000,- Ft összegű támogatást nyújt. A Képviselő-testület felkéri a polgármestert, hogy a támogatás fedezetét a Polgármesteri keret terhére biztosítsa, valamint felhatalmazza a polgármestert a támogatási szerződés aláírására.  

Határidő: 2019. június 30.
Felelős: Polgármester (Polgármesteri Kabinet)


A határozathozatal Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdés alapján egyszerű szótöbbséget igényel. 

Budapest, 2019. június 4. 

Karácsony Gergely
polgármester
Mellékletek: 

1. melléklet: A Musica Hermina Közérdekű Alapítvány kérelme és a kapcsolódó mellékletek

A mellékletek a govcenter.hu oldalon megtekinthetők.

Az előterjesztést készítette: 
dr. Veres Bianka jogi referens – 	Polgármesteri Hivatal 
Polgármesteri Kabinet

	

